എടത്തലയിലെ കോവിഡ് വ്യാപനത്തിനു കാരണം അധികൃതരുടെ അനാസ്ഥയെന്ന് ആലുവ: കോവിഡ് വ്യാപനത്തെത്തുടര്ന്ന് എടത്തല പഞ്ചായത്ത് ഡി കാറ്റഗറിയിലായത് അധികൃതരുടെ അനാസ്ഥ മൂലമെന്ന് ആക്ഷേപം. ആലുവ മേഖലയില് ഏറ്റവും അധികം ജനസാന്ദ്രതയുള്ള പഞ്ചായത്തായിട്ടും ഇവിടെ ഫലപ്രദമായ രോഗ നിയന്ത്രണമോ, വാക്സിനേഷന് വിതരണമോ നടന്നില്ലെന്നാണ് പ്രതിപക്ഷാരോപണം. വാക്സിന് സെന്ററില് താത്കാലിക ഡോക്ടറെ നിയമിക്കാത്തതിനാല് വാക്സിന് വിതരണം ദിവസങ്ങളായി മുടങ്ങിയിരിക്കുകയായിരുന്നു. ജാഗ്രതാ സമിതി യോഗം ചേരുന്നില്ലെന്നും ആക്ഷേപമുണ്ട്. ഡി കാറ്റഗറിയിലായ പഞ്ചായത്തില് 272 രോഗികള് നിലവിലുണ്ട്. ചുണങ്ങംവേലി, മുതിരക്കാട്ടുമുകള്, കുഴിവേലിപ്പടി, കോമ്ബാറ തുടങ്ങിയ പ്രദേശങ്ങളിലാണ് കൂടുതല് രോഗികള്. ഇവിടങ്ങളില് കോളനികളും കൂടുതലായതിനാല് രോഗപ്രതിരോധം കര്ശനമാക്കിയില്ലെങ്കില് വ്യാപനം ഇനിയും രൂക്ഷമാകുമെന്ന് പ്രതിപക്ഷം ആരോപിക്കുന്നു.